Parys-vliegongeluk: ‘Hy was ŉ goeie man en pa’Alexander (links) en Thomas. Hy was ontsettend lief vir sy twee seuntjies en sou enigiets in sy vermoë doen om seker te maak hulle kry nie seer nie, het ŉ verslae Anouka Petr (39) gesê na haar man, Hans (38), en hulle sesjarige seuntjie Alexander die naweek in ŉ vliegtuigongeluk oorlede is. Hans het Saterdagoggend saam met Alexander ŉ swemgala bygewoon voor hulle van die Kitty Hawk-vliegveld, oos van Pretoria, na Parys gevlieg het. “Hy het my om 13:15 gebel en gesê hulle is in Parys en dat hulle nou steak, egg en chips gaan eet. Hulle was baie lief daarvoor om dit te doen.” Anouka het die Saterdag gewerk en die egpaar se jongste seuntjie, Thomas (3), was by ŉ oppasser. Hans se Lancair-vliegtuig het Saterdagmiddag kot nadat hulle van Parys opgestyg het, in ŉ veld naby die R59 neergestort. Hy en Alexander is op slag dood. “Dit wil voorkom of Hans ŉ noodlanding wou doen nadat die vliegtuig glo enjinprobleme ervaar het,” het Anouka gesê. Anouka en Hans. “Hans was so ŉ nougesette persoon. Hy het sy vliegtuie se onderdele van Amerika ingevoer en was altyd baie versigtig. Hy vlieg al van 1997 af, nog voor ons ontmoet het. Hy het ŉ vliegtuigloods by Kitty Hawk en het later ook ŉ woonstel in die loods gebou. Hy en die seuns het party Saterdagaande daar gaan oorslaap. Dit was hulle avontuur,” het sy bygevoeg. Volgens Anouka was Alexander “vliegmal”. “Hy het alles van die vliegtuie geweet en almal se name geken. Dit is so groot verlies. Dis ŉ man, kind, boetie, eggenoot, minnaar en skoolmaatjie wat weg is.”